**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 7**

***ҲАФТАНИНГ МУҲИМ ВОҚЕАЛАРИ***

**(17-23 октябрь)**

**Фарғона – 2018**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**Москва шаҳрида Биринчи Президентимиз Ислом Каримов**

**ҳайкали очилди**

Москвада Биринчи Президентимиз Ислом Каримов ҳайкали очилди.

Тантанали тадбирда Президент Администрацияси, сенаторлар, депутатлар, ҳукумат аъзолари, Ўзбекистон Қаҳрамонлари, чемпион спортчилар, турли жабҳаларда ютуқларга эришган ёшлар, нуронийлар, ёзувчи-шоирлар, илм-фан ва санъат намояндаларидан иборат Ўзбекистон делегацияси қатнашди.

Ислом Каримов сиймоси Самарқанддаги Регистон мажмуаси фонида қад ростлаган. Ушбу лойиҳа британиялик таниқли ҳайкалтарош Пол Дэй ғоясидир. Ҳайкалда кучли ирода соҳиби, доно давлат арбоби ва халқпарвар сиёсатчи сиймоси гавдаланган.

Москва марказида қад ростлаган Ислом Каримов ҳайкали Президентимиз Шавкат Мирзиёевнинг таклифига биноан Россия Федерацияси Президенти Владимир Путиннинг мамлакатимизга давлат ташрифи арафасида очилишида ҳам чуқур рамзий маъно бор.

Президент Владимир Путин мустақил Ўзбекистон асосчиси, буюк давлат ва сиёсат арбоби Ислом Каримов билан яқин дўстона муносабатда бўлган. Мамлакатларимиз ўртасидаги стратегик шериклик ва иттифоқчилик муносабатларига ҳам ана шу самимий дўстлик негизида асос солинган.

Владимир Путин ва Россия халқи Ислом Каримовни Ўзбекистон тараққиёти, халқимиз фаровонлиги йўлида фидокорона меҳнат қилган, энг мураккаб пайтларда тинчлик ва барқарорликни таъминлаган шахс сифатида хотирлайди.

### Oʻzbekiston Respublikasi Prezidentining Rossiya Federatsiyasi Prezidenti va Qozogʻiston Respublikasi Prezidenti bilan norasmiy uchrashuvi toʻgʻrisida

Oʻzbekiston Respublikasi Prezidenti Shavkat Mirziyoyev Qozogʻiston Respublikasi Prezidenti Nursulton Nazarboyevning taklifiga binoan 20 oktyabr kuni Oʻzbekiston, Rossiya va Qozogʻiston davlat rahbarlarning norasmiy uchrashuvida ishtirok etish uchun amaliy tashrif bilan Qozogʻistonning Turkiston viloyatida [boʻldi](http://www.prezident.uz/uz/lists/view/2101" \t "_blank).

Uchrashuvda uch mamlakat oʻrtasidagi oʻzaro manfaatli hamkorlikni, avvalo savdo-iqtisodiy va madaniy-gumanitar sohalardagi aloqalarni yanada kengaytirish masalalari muhokama qilindi.

Xalqaro va mintaqaviy ahamiyatga molik dolzarb masalalar yuzasidan fikr almashildi.

### Шавкат Мирзиёев ва Владимир Путин Қўшма баёнотни имзолади

Давлат раҳбарларининг самарали музокаралари якунида салмоқли ҳужжатлар қабул қилинди.

Ўзбекистон Республикаси Президенти Шавкат Мирзиёев ва Россия Федерацияси Президенти Владимир Путин Қўшма баёнотни имзолади.

Ташриф доирасида имзоланган 2019-2024 йилларда иқтисодий ҳамкорлик дастури, 2019-2021 йилларда маданий-гуманитар соҳаларда ҳамкорлик дастури, “Суффа” халқаро радиоастрономик обсерваториясини ташкил этиш бўйича йўл харитаси, Ўзбекистонда Россиянинг етакчи олий таълим муассасалари филиалларини ташкил этиш ва фаолиятини таъминлаш тўғрисидаги битим, Тўқимачилик саноатида ҳамкорлик тўғрисидаги битим ўзаро алмашилди.

“Мустақилликнинг 25 йиллиги” конини қўшимча разведка қилиш ва жиҳозлаш ҳамда Сурхондарё вилоятида газ-кимё мажмуасини қуриш бўйича “Ўзбекистон мустақиллиги” инвестиция блокига доир қўшимча битим, Ўзбекистон Республикаси Президенти ҳузуридаги Давлат бошқаруви академияси ва М.В.Ломоносов номидаги Москва давлат университети ўртасида ҳамкорлик тўғрисидаги шартнома, Москва давлат халқаро муносабатлар институтининг Ўзбекистондаги филиалини ташкил этиш тўғрисида битим, Фанлараро илмий таълим марказини ташкил этиш тўғрисида битим, Ўзбекистон олий таълим муассасалари ректорлари кенгаши ва “Россия ректорлар кенгаши” жамоат ташкилоти ўртасида битим, Ўзбекистон Республикаси Миллий гвардияси ва Россия Федерацияси Миллий гвардия қўшинлари Федерал хизмати ўртасида ҳамкорлик тўғрисидаги битим имзоланди.

Ташриф асносида турли соҳалардаги ҳамкорликни ривожлантиришга қаратилган 20 та ҳужжат имзоланди.

Оммавий ахборот воситалари учун брифингда Президентлар тор ва кенг доирадаги музокаралар ҳар доимгидек ўзаро ишонч ва очиқлик муҳитида, конструктив руҳда ўтганини таъкидлади.

Ҳамкорликнинг ҳозирги ҳолати ва уни ҳар томонлама ривожлантириш истиқболлари муҳокама қилинди, мамлакатларимизнинг долзарб минтақавий ва халқаро масалаларга доир ёндашувлари мос ёки яқин экани тасдиқланди.

Мамлакатларимиз ўртасидаги муносабатлар сифат жиҳатидан янги босқичга кўтарилгани қайд этилди.

Бугунги кунда Россиянинг мамлакатимиз иқтисодиётига йўналтирган инвестициялари ҳажми 8,5 миллиард доллардан ошади. Ташриф доирасида биринчи бор ўтказилган “Ўзбекистон-Россия” ҳудудлараро форуми бу борада катта аҳамият касб этди. Унинг якунида қиймати 2 миллиард доллардан зиёд лойиҳалар бўйича келишувга эришилгани қайд этилди.

Томонлар БМТ, МДҲ, ШҲТ, ЕХҲТ ва бошқа нуфузли халқаро тузилмалар доирасида ўзаро ҳамкорликни давом эттиришга тайёр эканини тасдиқладилар.

Президентлар хавфсизлик соҳасида ўзаро ишонч ва манфаатларни ҳисобга олиш принципларига асосланган шериклик муносабатларини кенгайтириш Марказий Осиё минтақасидаги янги таҳдид ва хатарларга қарши курашиш вазифаларини биргаликда ҳал этишга хизмат қилишини таъкидлади.

Терроризм, экстремизм, айниқса, ёшлар орасида радикаллашувга қарши курашиш бўйича саъй-ҳаракатларни мувофиқлаштириш юзасидан фикр алмашилди.

Томонлар Афғонистонда тинчликни афғонларнинг ўзи, афғонлар раҳбарлигида ўрнатиши зарурлигига ишонч билдирди. Россия Ўзбекистоннинг Афғонистонда тинчлик жараёнига кўмаклашиш борасидаги муҳим саъй-ҳаракатларини юқори баҳолади.

Давлат раҳбарлари Марказий Осиёда ўзаро манфаатли ва самарали минтақавий ҳамкорлик ривожида ижобий тенденциялар кузатилаётганини таъкидлади.

Фан, таълим, соғлиқни сақлаш ва туризм соҳаларидаги алоқаларни ривожлантиришга устувор аҳамият қаратилди. Жорий ўқув йилидан Олмалиқ шаҳрида Москва пўлат ва қотишмалар институти филиали иш бошлади. Мамлакатимизда самарали фаолият юритаётган Москва давлат университети, Россия иқтисодий академияси, Россия давлат нефть ва газ университети филиалларига қўшимча равишда Москва давлат халқаро муносабатлар институти, «ММФИ» миллий тадқиқот ядро университети, Россия давлат кинематография институти, Москва энергетика институти, Россия кимё-технология университети филиалларини очиш режалаштирилган.

Фан соҳасида ўзаро ҳамкорликни фаоллаштириш, жумладан, Жиззах вилоятидаги Суффа платосида йирик радиотелескоп ташкил этиш лойиҳасини амалга ошириш бўйича келишувга эришилди.

Халқларимизни янада яқинлаштириш мақсадида мамлакатимизда Ўзбекистон-Россия ёшлари форуми тўртинчи бор ўтказилади.

Давлатимиз раҳбари яна бир муҳим масалага тўхталди. 2020 йилда Иккинчи жаҳон урушидаги ғалабанинг 75 йиллигини муносиб нишонлаш мақсадида мамлакатимизда махсус дастур ишлаб чиқиш ва Тошкентда “Ғалаба” боғ-мажмуасини ташкил этиш режалаштирилмоқда. Ушбу маскан фашизмга қарши курашимиз рамзи бўлади, ёш авлодни тарихга ҳурмат, ватанпарварлик ва халқлар дўстлиги руҳида тарбиялашга хизмат қилади.

Томонлар Россия Президентининг Ўзбекистонга давлат ташрифи мамлакатларимиз ўртасида стратегик шериклик ва иттифоқчилик руҳидаги кенг кўламли ҳамкорликни янада ривожлантиришга кучли суръат бағишлашига ишонч билдирди.

### Россия Федерацияси Президенти Тошкентга келди

Ўзбекистон Республикаси Президенти Шавкат Мирзиёевнинг таклифига биноан Россия Федерацияси Президенти Владимир Путин давлат ташрифи билан мамлакатимизга келди.

Ислом Каримов номидаги Тошкент халқаро аэропортида олий мартабали меҳмонни давлатимиз раҳбари кутиб олди. Президентлар шу ерда қисқа суҳбат ўтказди.

Ташрифнинг асосий тадбирлари 19 октябрь кунига белгиланган.

Шавкат Мирзиёев ва Владимир Путин стратегик шериклик ва иттифоқчилик муносабатларини янада мустаҳкамлаш, ўзаро манфаатли ҳамкорлик доирасида янги қўшма лойиҳа ва дастурларни амалга ошириш истиқболларини муҳокама қилади, халқаро ва минтақавий аҳамиятга молик масалалар юзасидан фикр алмашади.

Ташриф якунида давлат раҳбарларининг Қўшма баёноти қабул қилиниши, йигирмата ҳужжат имзоланиши режалаштирилган. Шунингдек, Ўзбекистон ва Россиянинг етакчи компаниялари ҳамда саноат корхоналари ўртасида йирик инвестиция ва савдо шартномалари имзоланиши кўзда тутилган.

### Ўзбекистон ва Россия Президентларининг музокаралари бошланди

Кўксаройда 19 октябрь куни Россия Федерацияси Президенти давлат ташрифининг асосий тадбирлари бошланди.

Расмий кутиб олиш маросимидан сўнг Шавкат Мирзиёев ва Владимир Путин тор доирада музокара ўтказди.

Президентимиз олий мартабали меҳмонни самимий қутлаб, Ўзбекистон ва Россия муносабатлари кейинги икки йилда янада мустаҳкамланганини таъкидлади.

Давлатимиз раҳбари Москва шаҳрида Биринчи Прездентимиз Ислом Каримовга ҳайкал ўрнатилгани ва тантанали очилгани учун Ўзбекистон халқи номидан самимий миннатдорлик билдирди.

«Россия Ўзбекистоннинг стратегик шериги. Биргаликдаги саъй-ҳаракатларимиз туфайли мамлакатларимиз ҳамкорлиги сифат жиҳатидан янги босқичга кўтарилди ва барча йўналишларда изчил ривожланмоқда.

Кейинги бир йилнинг ўзида юқори даражада саксондан ортиқ ташрифлар ташкил этилди. Ҳудудлар ўртасида яқин ҳамкорликни йўлга қўйдик. Бугун Тошкентда Ҳудудлараро ҳамкорлик форуми бўлиб ўтмоқда. Унда Россия ҳудудлари, жамоатчилиги ва бизнесининг мингдан ортиқ вакили иштирок этмоқда.

Жорий йил бошидан ҳозиргача товар айирбошлаш ҳажми ўттиз фоизга ўсди. Йирик инвестиция лойиҳалари амалга оширилмоқда”, деди Президентимиз.

Давлатимиз раҳбари яна бир стратегик лойиҳа – мамлакатимизда биринчи атом электр станцияси қурилиш лойиҳаси бошланаётганини катта мамнуният билан қайд этди.

Маданий-гуманитар алоқалар кенгайиб бораётгани таъкидланди. Жорий йилда илк бор Ўзбекистон-Россия медиа-форуми ўтказилди, ташриф арафасида Россиянинг етакчи олий таълим муассасалари раҳбарлари иштирокида Таълим форуми бўлиб ўтди.

«Бу кейинги пайтларда ҳамкорликда эришилган юқори марраларга бир нечта мисол, холос. Давлат ташрифингиз Ўзбекистон ва Россия муносабатлари ривожига янги, кучли импульс бағишлашига ишонаман», деди Шавкат Мирзиёев.

Владимир Путин давлатимиз раҳбарига таклиф учун миннатдорлик билдириб, Ўзбекистон Россиянинг ишончли иттифоқчиси, стратегик шериги эканини таъкидлади.

Президентимизнинг Россияга ўтган йилги давлат ташрифидан кейин икки томонлама муносабатларнинг ҳамма соҳаларида асосли ўзгаришлар бўлганини, Россия мамлакатимиз билан ҳамкорликни бундан буён янада ривожлантириш ниятида эканини қайд этди.

Учрашувда амалий ҳамкорликни кенгайтириш, турли соҳаларда янги қўшма лойиҳа ва дастурларни амалга ошириш масалалари муҳокама қилинди, халқаро ва минтақавий аҳамиятга молик масалалар юзасидан фикр алмашилди.

# Фарғонада “Автомобилсиз кун” марафони

Ўзбекистон Республикаси Вазирлар Маҳкамасининг “Йўл ҳаракати хавфсизлиги кунини ўтказиш ва йўл транспорт ҳодисалари профилактикасининг самарадорлигини ошириш чора-тадбирлари тўғрисида”ги қарорига мувофиқ ташкил этилди.

Веломарафончилар Аҳмад Фарғоний ва Ислом Каримов кўчалари чорраҳасидан, марафончилар эса  Аҳмад Фарғоний ва Мураббийлар кўчалари кесишган жойдан югуриш учун старт олишди.

Веломарафонда катта ёшдаги иштирокчилар орасидан Одилжон Бобобеков, Рўзивой Турдиев, Маъруфжон Аҳмадалиев фахрли ўринларни эгалладилар.

Ўзбекистонда хизмат кўрсатган артист  Абдулҳай Каримов ёши улуғ иштирокчи, Худоберди Абдужалилов эса энг ёш  қатнашчи сифатида ғолиблар қаторидан жой олишди.

Ёшлар ўртасида ўтказилган веломарафонда Моҳинабону Элмуродова, Фаррух Рахмонов, Богдан Кочкинлар ғолиб бўлишди.

Югуриш бўйича 10 нафардан йигит ва қизлар ғолиб сифатида танлаб олинди.

Акция сўнгида иштирокчилар учун “Ўзбекконцерт” бирлашмаси томонидан мусиқий гулдаста ҳамда “Фаввора” рақс ансамблидан гўзал рақслар тақдим этилди. Айниқса, йўл ҳаракати хавфсизлиги қоидалари акс этган саҳна кўриниши томошабинлар ҳамда ҳайдовчиларни ҳушёрликка чорлади.

Марафон ғолиблари учун эсдалик совғалари топширилди. Бундан буён ҳар ойнинг учинчи жума куни “Автомобилсиз кун” акцияси  бўлиб ўтади.

**Университет янгиликлари**

* Ўзбекистон Республикаси Президентининг 2018 йил 4 августдаги ПҚ-3898-сонли “Ўзбекистон Республикаси Қуролли Кучлари ҳарбий хизматчиларининг маънавий-маърифий савиясини ошириш тизимини тубдан такомиллаштириш тўғрисида”ги Қарори ва Ўзбекистон Республикаси Вазирлар Маҳкамасининг 2018 йил 23 февралдаги 140-сонли қарорлари ижросини таъминлаш мақсадида, ёшларни ҳарбий ватанпарварлик руҳида тарбиялаш, улар каби Ватан тақдирига юксак дахлдорлик, шижоат ва фидойилик туйғуларини шакллантириш бўйича олий таълим муассасалари талаба-ёшлари ўртасида **“Ўзбекистон халқи ҳеч қачон, ҳеч кимга қарам бўлмайди!”, “Ўзбекистон фарзандлари ботир бўлур”, “Маънавий юксалиш ва ватанпарварлик куни” ва “Ёшларни юксак ватанпарварлик руҳида тарбиялаш”** мавзуларида бир қатор тадбирлар ўтказиш белгиланганбўлиб, 19 октябр 2018 йил куни шарқий ҳарбий округ билан ҳамкорликда учрашув ташкил этилди. Университет илмий ишлар ва инновациялар бўйича проректори А.Ўринов, харбий таълим факультети декани, подколковник А.Камилов, шарқий шарбий округ 52788-харбий қисм маънавият ва мафкура бўйича ўринбосари А.Хасанов ва бошқалар ҳозирги кунда Ўзбекистон Қуролли Кучларининг салоҳияти, амалга оширилаётган ислоҳотлар тўғрисида гапириб ўтдилар. Шунингдек тадбирда юртбошимиз Шавкат Мирзиёевнинг Фарғона вилоятига ташрифи вақтидаги ҳарбий қисмлардаги учрашуви акс этган фильм намойиш этилди.
* 20 октябрбь 2018 йил куни катта мажлислар залида Ўзбек тилига “Давлат тили”мақомиберилганлигининг 29 йиллиги муносабати билан **“Тил – муқаддас тимсоллардан бири”** мавзусида илмий-амалий анжуман бўлиб ўтди. Анжуманда Фарғона вилоят ҳокимлиги, Ўзбекистон Ёзувчилар уюшмаси Фарғона бўлими, вилоят халқ таълими бошқармаси, университет профессор-ўқитувчилар ҳамда оммавий ахборот воситалари вакиллари иштирок этдилар.

Тадбирда университет илмий ишлар ва инновациялар бўйича проректори А.Ўринов, Ёзувчилар уюшмаси Фарғона вилоят бўлими раҳбари Э.Сиддиқова, вилоят хокимлиги котибият мудири Ф.Қосимов, ФарДУ профессори Ш.Искандаровалар сўзга чиқиб, “Тил – миллатнинг руҳи”, “Тил: ўтмиш ва бугун”, “Ўзбек тили тараққиётида Алишер Навоийнинг ўрни” мавзуларида маъруза қилдилар. Тадбирнинг бадиий қисмида талабалар томонидан саҳналаштирилган кўринишлар, рақс ва қўшиқлар ижро этилди.

* Фарғона давлат университети ректори Р.Х.Максудов таклифига биноан, 22 октябрь 2018 йил куни Ўзбекистон Мусулмонлар идораси раиси ўринбосари, Тошкент шаҳар бош имом хатиби шайх Абдулазиз Мансур ташриф буюрди.

Тадбирда Фарғона вилояти Мусулмонлар идораси, “Маҳалла” жамоат фонди, “Нуроний” жамғармаси, журналистлар уюшмаси вилоят бўлими, оммавий ахборот воситалари вакиллари, профессор-ўқитувчилар ҳамда талабалар иштирок этдилар.

Университет ректори Р.Максудов тадбирни очиб, шайх Абдулазиз Мансурга “Университет фахрий профессори” дипломини тантанали топширди.

Учрашувда бир қатор меҳмонлар, университет профессор-ўқитувчилари сўзга чиқиб, ушбу унвон билан шайхАбдулазиз Мансурни қутладилар ҳамда “Қуръон” шарҳини ёзган дунёга машҳур олим, диний уламо сифатида эътироф этдилар.

Шайх Абдулазиз Мансур ҳаёт йўли, машаққатлари ва илмий йўналишдаги эришган натижалари ҳақида қисқача сўзлаб, университет жамоасига ушбу эътибор учун ўз миннатдорчилигини билдирди. Учрашув барча йиғилганларда катта таассурот қолдирди.

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2018 йил 17-23 октябрь (хс.уз)*

*2. “Фарғона ҳақиқати” газетаси 2018 йил 17-23 октябрь (ҳақиқат.уз)*

*3. кун.уз расмий веб-сайти (10-16 октябрь).*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими»**

**10.2018 йил Буюртма. № адади 340.**